
REPUBLIKA HRVATSKA 
TRGOVAČKI SUD U ZAGREBU
STALNA SLUŽBA 
Karlovac, Ljudevita Šestića 4

U  I M E  R E P U B L I K E  H R V A T S K E
R J E Š E N J E

Trgovački sud u Zagrebu, Stalna služba, po sucu Goranki Boljkovac, kao stečajnom sucu, u povodu prijedloga predlagatelja FINANCIJSKE AGENCIJE, Zagreb, Ulica grada Vukovara 70, za otvaranje stečajnog postupka nad dužnikom ŠPIEL d.o.o., Zagreb, Ilica 476 A, OIB 54469443238, dana 30. siječnja 2017. godine 

r i j e š i o    j e

Odbacuje se prijedlog predlagatelja od 16. siječnja 2017. godine za otvaranje stečajnog postupka nad dužnikom ŠPIEL d.o.o., Zagreb, Ilica 476 A, OIB 54469443238.

Obrazloženje

FINA-a Regionalni centar Zagreb, podnijela je ovom sudu dana 16. siječnja 2017. prijedlog za otvaranje stečajnog postupka nad dužnikom ŠPIEL d.o.o., Zagreb, Ilica 476 A, OIB 54469443238.

Prijedlog je podnesen temeljem odredbe članka 110. stavak 1. Stečajnog zakona (Narodne novine broj 71/15, dalje u tekstu: SZ-a). U prijedlogu predlagatelj navodi da na dan 12. siječnja 2017. godine dužnik u Očevidniku redoslijeda osnova za plaćanje u neprekinutom razdoblju od 120 dana ima evidentirane neizvršene osnove za plaćanje u ukupnom iznosu od 499.475,19 kn, te da dužnik ima dva zaposlena. 

Odredbom članka 110. stavka 1. SZ-a propisano je da je Financijska agencija dužna podnijeti prijedlog za otvaranje stečajnoga postupka ako pravna osoba u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, u roku od 8 dana od isteka toga razdoblja, osim ako su ispunjene pretpostavke iz članka 428. istog Zakona. 

Podneskom od 25. siječnja 2017. godine dužnik je izvijestio sud da je Trgovačkom sudu u Zagrebu podnio prijedlog za otvaranje predstečajnog postupka pod poslovnim brojem St-6626/16. Dužnik ističe da se stoga protivi prijedlogu za otvaranje stečajnoga postupka. 

Odredbom čl. 11. st. 1. SZ-a propisano je da se predstečajni i stečajni postupak pokreću na prijedlog ovlaštene osobe. Odredbom čl. 15. st. 2. SZ-a, propisano je da ako je pokrenut predstečajni postupak, do njegova završetka nije dopušteno pokretanje stečajnoga postupka. Odredbom čl. 25. st. 1. SZ-a propisano je da je prijedlog za otvaranje predstečajnoga postupka ovlašteni podnijeti dužnik ili vjerovnik, ako se dužnik suglasi s tim prijedlogom. 

Provjerom kroz sustav e-spisa utvrđeno je da je dužnik ŠPIEL d.o.o., Zagreb, Ilica 476 A, OIB 54469443238, dakle, ovlaštena osoba sukladno čl. 25. st. 1. SZ-a, dana 14. studenog 2016. godine podnio Trgovačkom sudu u Zagrebu prijedlog za otvaranje predstečajnoga postupka, koji se vodi pod posl. brojem St-6626/16, o kojem prijedlogu za sada nije odlučeno. 

Slijedom navedenog, nedvojbeno je da pokretanje stečajnog postupka nad dužnikom nije dopušteno, budući je nad istim podnošenjem prijedloga za otvaranje predstečajnog postupka dana 14. studenog 2016. godine pokrenut predstečajni postupak, slijedom čega je primjenom čl. 15. st. 2. SZ-a, valjalo riješiti kao u izreci ovog rješenja. 
 
U Karlovcu, 30. siječnja 2017. godine
                                   
                                                                                                                 Sudac: 
                                                                                                                Goranka Boljkovac, v.r.

Uputa o pravnom lijeku:	Za točnost otpravka-
Protiv ovog rješenja dopuštena je žalba                                                    ovlašteni službenik:
u roku od 8 dana, koja se podnosi u tri primjerka,                                     Renata Klokočki
Visokom trgovačkom sudu Republike Hrvatske,
putem ovog suda.

